Predkladacia  správa

Materiál sa predkladá ako iniciatívny návrh. Vychádza z programového vyhlásenia vlády Slovenskej republiky - aktívne podporovať zahraničnoobchodnú spoluprácu s vybranými krajinami Ázie, Afriky a Latinskej Ameriky s prihliadnutím na ekonomické záujmy Slovenskej republiky. 

Ministerstvo hospodárstva Slovenskej republiky, ako garant všetkých hospodárskych zmlúv, považuje skvalitnenie právneho rámca medzi Slovenskou republikou a Indonézskou republikou za dôležité opatrenie na podporu slovenského exportu. Uzatvorenie dohody vychádza z koncepcie zameranej na zintenzívnenie dvojstranných vzťahov s touto krajinou. 

           Po rozdelení ČSFR, samostatná Slovenská republika sukcedovala do existujúceho federálneho zmluvného rámca hospodárskeho charakteru, ktorý tvorili Dohoda o hospodárskej spolupráci medzi vládou Československej socialistickej republiky a vládou Indonézskej republiky (Praha, 19. júl 1960), Obchodná dohoda medzi vládou Československej socialistickej republiky a vládou Indonézskej republiky (Praha, 11. marec 1975) a Dohoda medzi vládou ČSSR a vládou Indonézskej republiky o ustanovení zmiešanej komisie pre rozvoj obchodnej a hospodárskej spolupráce, uzatvorená výmenou nót (Djakarta, 28. 5. 1985). Počas oficiálnej návštevy indonézskej prezidentky Megawati v SR, bola dňa 20. 6. 2002 podpísaná Obchodná dohoda medzi vládou Slovenskej republiky a vládou Indonézskej republiky. Z dôvodu harmonizácie legislatívy, pred vstupom Slovenskej republiky do EÚ, boli uvedené zmluvné dokumenty zrušené. 

Indonézske hospodárstvo vo všeobecnosti možno charakterizovať ako ekonomiku, ktorá je sprevádzaná problémami typickými pre rozvojové krajiny. Záujem o spoluprácu s Indonéziou, najmä zo strany USA, začal po expanzii japonských investorov na americké trhy, v ktorej dôsledku  sa na americkej strane uvoľnil finančný kapitál,  ktorý bolo potrebné čo najlepšie  zhodnotiť. Tento našiel najlepšie umiestnenie práve v Indonézii.

 V regióne juhovýchodnej Ázie americký kapitál nachádzal relatívne stabilné politické režimy , lacnú pracovnú silu, pomerne dobre rozvinutú infraštruktúru a bohaté zdroje nerastného bohatstva. Uvedené skutočnosti spôsobili celkový " boom "  v juhovýchodnej Ázii a preto sa hovorilo o tzv. "ázijských tigroch." 

V r. 1997 sa však prejavilo prehriatie ekonomiky Indonézskej republiky,  keďže zahraničné pôžičky boli poskytované bez akýchkoľvek garancií a štát stratil kontrolu nad dlhmi privátneho sektora. Tým pádom nemohla byť návratnosť investícií garantovaná štátom a rozvinuté krajiny sveta ďalej už neprejavovali záujem o vývoz finančného kapitálu do Indonézskej republiky.

		Najdôležitejšou časťou ekonomiky Indonézskej republiky je priemyselný sektor. Jeho podiel na tvorbe HDP v ostatných rokoch  predstavuje zhruba 38 %. Druhý najväčší podiel predstavuje poľnohospodárstvo so svojimi cca 20 %, ďalej nasledujú služby 6 % a stavebná výroba 5 %.

	Tradícia priateľských slovensko-indonézskych vzťahov sa opiera o základy, ktoré boli položené  v 50. rokoch minulého storočia, keď navštívil bývalú ČSSR zakladateľ a prvý prezident nezávislej Indonézie Soekarno. Indonézska republika nadviazala so Slovenskou republikou diplomatické vzťahy 1. 1. 1993 a svoj efektívny ZÚ otvorila v Bratislave v roku 1995. ZÚ SR v Djakarte začal svoju činnosť dňom 1. 1. 1993. 

V politickej oblasti neexistujú medzi Slovenskou republikou  a Indonézskou republikou  žiadne sporné otázky. Významným medzníkom vo vzájomných vzťahoch bola prvá oficiálna návšteva prezidentky Soekarnoputri v Slovenskej republike v dňoch 19. - 20. 6. 2002. Cieľom návštevy bola identifikácia perspektív rozvoja dvojstrannej spolupráce medzi SR a Indonéziou vo všetkých oblastiach spoločného záujmu s osobitným dôrazom na obchodno-ekonomickú dimenziu. Pri príležitosti  návštevy bola uzatvorená Obchodná dohoda medzi vládou Slovenskej republiky a vládou Indonézskej republiky a Memorandum o porozumení medzi vládou Slovenskej republiky a vládou Indonézskej republiky o vytvorení mechanizmu dvojstranných konzultácií. 

Slovenská republika považuje Indonéziu za veľmi dôležitú krajinu z pohľadu hospodárskej spolupráce, čoho dôkazom je aj prítomnosť efektívneho zastupiteľského úradu  v Indonézii ako spádového úradu pre oblasť juhovýchodnej Ázie. Postoj Indonézie voči Slovensku zapadá do kontextu vzťahov s regiónom strednej a východnej Európy (SVE). K jednotlivým krajinám SVE má Indonézia v zásade rovnaký prístup bez významnejších rozdielov. 

         Z hospodárskeho hľadiska Slovenská republika vníma Indonéziu ako krajinu s veľkým potenciálom pre umiestnenie výrobkov ťažkého priemyslu, chemického priemyslu, automobilového priemyslu, ale najmä výrobkov z oblasti špeciálnej techniky.

	Objem obchodu je vzhľadom na hospodárske kapacity oboch krajín nízky a nezodpovedá reálnym možnostiam spolupráce. Saldo obchodnej výmeny je pre Slovenskú republiku dlhodobo pasívne a indonézsky vývoz zaznamenáva stabilne dynamický vývoj. Rastúci dovoz do Slovenskej republiky je spôsobený najmä možnosťou Indonézie dodávať tovary tropického charakteru, t. j. kaučuku, kávy, tropických drevín a komodity, ktoré sú konkurencieschopné na našom trhu hlavne z cenového dôvodu (lacná pracovná sila v Indonézskej republike a disponibilita vstupných materiálov) ako napr. obuv, textilné výrobky, elektronika a iné priemyselné výrobky.

Na indonézskej strane je záujem o celú škálu slovenských výrobkov, problémom pre realizáciu obchodu je však  nízka platobná schopnosť indonézskych  firiem.  
	
Obidve strany majú záujem o rozvoj vzájomných vzťahov, ktoré sa pragmaticky orientujú najmä na prehlbovanie hospodárskej spolupráce. Vzhľadom na významné postavenie Indonézskej republiky  v rámci hospodársky stále silnejúcej ázijsko-tichomorskej oblasti predstavuje táto krajina pre SR i napriek geografickej vzdialenosti, rozdielnosti tradícií a kultúry dôležitého partnera, ktorý si zaslúži zodpovedajúcu pozornosť už i z pohľadu historických vzťahov a ich retrospektívy. 

Podpisom novej dohody, ktorou sa zriadi aj Spoločná komisia pre hospodársku spoluprácu, sa rozširujú predpoklady pre intenzívnejší rozvoj obchodných a hospodárskych vzťahov a pre priame obchodné väzby medzi podnikateľskými a obchodnými subjektami oboch krajín bez nutnosti využívania sprostredkovateľských služieb subjektov z tretích krajín. 

Na materiál sa nevzťahuje obmedzenie prístupu k informáciám podľa § 11 ods. 1 písm. b, zákona č. 211/2000 Z. z. o slobodnom prístupe k informáciám, keďže dohoda bude po nadobudnutí platnosti uverejnená v Zbierke zákonov Slovenskej republiky v zmysle zákona   č. 1/1993 Z . z. o Zbierke zákonov Slovenskej republiky. 

         Predkladaná dohoda medzivládnej povahy je v súlade s právnym poriadkom Slovenskej republiky, reviduje jej bilaterálnu zmluvnú základňu, jej plnenie nemá dopad na štátny rozpočet a nie je v rozpore s jednotnou obchodnou politikou a inými pravidlami EÚ (viď stanovisko EK Brusel).

Výdavky spojené s činnosťou a zasadaniami Slovensko – indonézskej  zmiešanej hospodárskej komisie budú zabezpečované v rámci príslušných zainteresovaných rozpočtových kapitol na jednotlivé roky. Materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie.

         Anglické znenie dohody bolo dohodnuté a odsúhlasené na expertnom rokovaní zástupcov oboch strán.

Vzhľadom na uvedené skutočnosti sa odporúča, aby vláda Slovenskej republiky schválila návrh Dohody medzi vládou Slovenskej republiky a vládou Indonézskej republiky o hospodárskej spolupráci.